**«8D04114 Мемлекеттік және жергілікті басқару» білім беру бағдарламасы бойынша философия докторы (PhD) дәрежесін алуға ұсынылған «Тұрақты даму мақсаттары негізінде ақылды қаланы мемлекеттік реттеу жолдары (Түркістан қаласы мысалында)» тақырыбындағы Қожа Ахмет Ясауи атындағы Халықаралық қазақ - түрік университетінің докторанты Кулбаева Айгерим Амангелдиевнаның диссертациялық жұмысына**

**АҢДАТПА**

 **Зерттеу тақырыбының өзектілігі.** Бүгінгі таңда әлем елдері тұрақты даму тұжырымдамасын басты бағыт ретінде қарастыруда. БҰҰ ұсынған Тұрақты даму мақсаттары (ТДМ) – экономикалық өсу, әлеуметтік әділеттілік пен қоршаған ортаны қорғауды үйлестіре отырып, адамзаттың әл-ауқатын арттыруға бағытталған әмбебап бағдарлама болып табылады. Бұл мақсаттарды жүзеге асыруда қалалардың орны ерекше, себебі әлем халқының едәуір бөлігі урбандалған аймақтарда өмір сүреді.

Осы тұрғыда, ақылды қала (smart city) тұжырымдамасы – ақпараттық-коммуникациялық технологияларды қолдана отырып, қалалық инфрақұрылымды тиімді басқаруды, тұрғындардың өмір сапасын арттыруды, экологиялық қауіпсіздікті қамтамасыз етуді көздейтін заманауи әдіс. Мемлекеттік реттеу тетіктері арқылы бұл модельді тиімді енгізу – қазіргі уақыттың өзекті мәселелерінің бірі.

Қазақстанда ақылды қала жобалары цифрландырудың маңызды бөлігі ретінде қарастырылып, мемлекет тарапынан қолдау тауып отыр. Ақылды қала – бұл қалалық инфрақұрылымды тиімді басқаруға, өмір сүру сапасын жақсартуға және экологиялық әсерді азайтуға бағытталған ақпараттық-коммуникациялық технологияларға негізделген. Елдің негізгі стратегиялық құжаттары, соның ішінде «Қазақстан-2050» стратегиясы, қалаларды цифрландыруды және урбанизацияны тұрақты дамытуға арналған.

Түркістан қаласы – Қазақстандағы тарихи және мәдени маңызы зор, жаңадан қарқынды дамып келе жатқан аймақ. 2018 жылы облыс орталығы мәртебесін алғаннан бері қалада инфрақұрылым, цифрландыру, туризм, экология және әлеуметтік салаларда ірі жобалар жүзеге асуда. Осы жағдай Түркістанды ақылды қала ретінде дамытуға қолайлы алаңға айналдырады.

Дегенмен, бұл процесті тұрақты даму қағидаттарына сай реттеу, әсіресе мемлекеттік саясат, жоспарлау, инвестициялық қолдау және цифрлық технологияларды енгізу аспектілерінде ғылыми негізделген зерттеулерді талап етеді. Ақылды қаланы дамытуда тұрақты даму мақсаттарын негізге ала отырып, мемлекеттік реттеу механизмдерін тиімді ұйымдастыру – қаланың болашағын айқындайтын стратегиялық міндет.

Сондықтан бұл зерттеу Түркістан қаласын тұрақты және ақылды қала ретінде қалыптастырудағы мемлекеттік реттеу саясатының тиімді үлгілерін ұсынуға бағытталып, өзінің ғылыми әрі практикалық маңыздылығымен ерекшеленеді.

**Зерттеу нысаны:** Түркістан қаласындағы ақылды қаланы дамыту үдерісін мемлекеттік реттеу және басқару процестері.

 **Зерттеу пәні:** ақылды қаланы дамыту барысында қолданылатын мемлекеттік реттеу саясатының механизмдері.

**Зерттеудің мақсаты** – Түркістан қаласында ақылды қалаларды дамыту үдерісін мемлекеттік реттеудің әдістерін жетілдіруге бағытталған ұсыныстарды тұрақты даму басымдықтарын ескере отырып әзірлеу және ғылыми тұрғыдан негіздеу.

Қойылған мақсатқа сәйкес зерттеудің келесі **міндеттері** тұжырымдалған:

- тұрақты даму жағдайындағы ақылды қала тұжырымдамасының ғылыми-теориялық және әдіснамалық негіздерін зерттеу негізінде қалыптастыруға ықпал ететін мемлекеттік реттеудің ерекшеліктерін анықтау;

- мемлекеттік реттеу бойынша шетелдік және қазақстандық тәжірибені талдауда Түркістан қаласының жағдайына бейімдеуге мүмкіндік беретін негізгі тәсілдерді, тиімді практикалар мен құралдарды зерттеу;

- Түркістан қаласында «ақылды қала» көрсеткіштерін бағалау арқылы негізгі факторларды анықтау;

- Түркістан қаласында ақылды қала тұжырымдамасын іске асыруға мүмкіндік беретін көрсеткіштерді модельдеу;

- Түркістан қаласының тұрақты дамуы жағдайында ақылды қаланы мемлекеттік реттеу және басқарудың стратегиялық бағыттарын жетілдіру бойынша ұсыныстарды дайындау.

**Зерттеу тақырыбының ғылыми жаңалығы.** Зерттеу барысында тұрақты даму мақсаттарына негізделе отырып, Түркістан қаласын ақылды қала ретінде қалыптастыру және мемлекеттік реттеу тәсілдерін теориялық және қолданбалы тұрғыда талдауға арналған жаңа идеялар ұсынылды. Шетелдік және отандық тәжірибелердің теориялық-тәжірибелік маңыздылығы ескеріле отырып, ақылды қаланы мемлекеттік реттеуді жетілдіруге бағытталған авторлық ғылыми нәтижелер алынды. Бұл нәтижелер ақылды қала тұжырымдамасының қолданысы аясын кеңейтуге, сондай-ақ өңірлік даму мен басқарудың тиімділігін арттыруға ықпал етеді.

**Зерттеудің ғылыми жаңалығы:**

**-** Тұрақты даму жағдайындағы «ақылды қала» тұжырымдамасының ғылыми-теориялық және әдіснамалық негіздері зерттеліп, ақылды қалаларды қалыптастыруға ықпал ететін мемлекеттік реттеудің ерекшеліктері анықталды.

- ақылды қаланы тұрақты дамытуда сапалық және сандық талдаулардың айырмашылықтарына байланысты мәселелердің шешу жолдары ұсынылды.

- Шетелдік және қазақстандық тәжірибелер талданып, Түркістан қаласының жағдайына бейімдеуге мүмкіндік беретін негізгі тәсілдер, тиімді практикалар мен құралдар зерделенді.

- Түркістан қаласында «ақылды қала» тұжырымдамасын іске асыруға мүмкіндік беретін көрсеткіштер модельденді.

- Түркістан қаласының тұрақты дамуы жағдайында ақылды қаланы мемлекеттік реттеу және басқарудың стратегиялық бағыттары жетілдіріліп, тиісті ұсыныстар дайындалды.

Қорғауға манадай **ережелер шығарылады:**

1. Тұрақты даму мақсаттары мен ақылды қала тұжырымдамасы арасындағы өзара байланысты айқындауға негізделген ғылыми деректерді кешенді талдау нәтижесінде оны мемлекеттік реттеу тетіктерін зерттеуге авторлық тәсіл ұсынылды. Бұл тәсіл әртүрлі теориялық және әдіснамалық бағыттарды біріктіре отырып, ақылды қаланы халықтың өмір сүру сапасын арттыруға және қалалық басқаруды оңтайландыруға бағытталған цифрлық технологиялардың жүйесі ретінде қарастырады.

2. Шетелдік және қазақстандық тәжірибелерді зерттеу арқылы «ақылды қаланың» негізгі элементтері (цифрлық инфрақұрылым, жасанды интеллект, деректерді өңдеу жүйелері, тұрақты көлік және экологиялық шешімдер) анықталды. Ұлттық заңнама мен мемлекеттік жобаларды ескере отырып, осы элементтерді кезең-кезеңімен енгізудің маңызы көрсетілді, сондай-ақ Түркістан қаласының ерекшеліктеріне сәйкес шетелдік озық тәжірибелерді бейімдеу қажеттілігі негізделді.

3. Түркістан қаласында ақылды қаланы қалыптастыру барысы факторлық талдау әдісімен бағаланып, ақылды шешімдерді жедел әрі тиімді енгізуге ықпал ететін ынталандырушы (драйверлер) және шектеуші факторлар айқындалды. Жергілікті деңгейдегі саясатты түзетудің бағыттары ұсынылып, анықталған кедергілерді еңсеру мен оң үрдістерді күшейту шаралары көрсетілді.

4. Қалалық ортаның әлеуметтік-экономикалық, технологиялық және экологиялық аспектілерін интеллектуалды шешуге бағытталған тұрғындар мен мемлекеттік, жеке сектор арасында тікелей байланыс орнатуға болатын мобильді қосымша платформасының моделін әзірленді.

**Зерттеу әдістемесі мен әдістері.** Тұрақты даму жағдайында ақылды қаланы мемлекеттік реттеудің негізін отандық және шетелдік ғалымдардың ғылыми зерттеулері құрайды. Әдістемелік негізін Түркістан қаласын тұрақты даму жағдайындағы жергілікті тұрғындардың ақылды қаланы қабылдау моделін зерттеу нәтижелерінен тұрады. Ақылды қала тұжырымдамаларын зерттеу және әдеби шолу жүргізу үшін теориялық зерттеу әдістері, жүйелік және жалпылау тәсілдері қолданылды.

Зерттеу ақылды қала тұжырымдамасы бірнеше негізгі аспектілерден тұрады: ақылды адамдар, ақылды экономика, интеллектуалды ұтқырлық, ақылды басқару, ақылды орта және ақылды өмір.

Бұл аспектілерді тиімді бағалап, қала өміріне енгізу үшін арнайы ақылды қала моделі жасалды. Бұл модель қаладағы ақылды технологияларды енгізудің жүйелі әдістерін ұсынады, ал оны жүзеге асыру моделі осы технологиялардың тиімді қолданылуын қамтамасыз етеді.

Түркістан қаласында ақылды қала тұжырымдамасының жүзеге асырылуын факторлық талдау және бағалау Eviews бағдарламасы арқылы сандық әдіспен статистикалық талдау арқылы жүргізілді. Зерттеудің әдіснамалық негізі Қазақстан Республикасының Статистика агенттігі, Қазақстан Республикасының бірінші Президенті жарлығымен бекітілген стратегиялық бағдарламалар, сондай-ақ шетелдік және отандық ғалымдардың еңбектері болып табылады.

Ақылды қаланы қабылдау моделін эмпирикалық тексеру үшін сауалнама әдістері қолданылды. Сауалнама жауаптары SPSS 22 бағдарламасына енгізіліп, салыстырмалы талдау жасалынып, деректердің сенімділігін тексеру үшін Кайзер-Мейер-Олкин (КМО) жарамдылық сынағы және Бартлеттің сфералық сынағы қолданылды, PLS-SEM әдісі арқылы **ақылды қала моделі** талданды, нормативті тестілеу нәтижелері мен факторлық талдау ақылды қала айнымалылары бойынша орындалды.

**Ғылыми даму бағыттары мемлекеттік бағдарламаларға сәйкестігі**

Қазақстан Республикасының «Қазақстан – 2050» стратегиясы да ұзақ мерзімді даму мақсаттарына бағытталған. Бұл стратегияда Қазақстанның дамуы мен тұрақтылығын қамтамасыз ету үшін тиімді басқару жүйесін құру, инновациялар мен жаңа технологияларды енгізу және мемлекеттік қызмет көрсетуді цифрландыру басты міндет ретінде қойылған. Түркістан қаласының ақылды қала моделін дамыту осы стратегияның аясында қарастырылып, мемлекеттік басқару жүйесін оңтайландыру мен ресурстарды тиімді пайдалануды қамтамасыз етуге бағытталған.

Тұрақты даму мақсаттары негізінде ақылды қаланы мемлекеттік реттеу жолдары Түркістан қаласында «Қазақстан – 2050» стратегиясының мақсаттарына сай жүзеге асырылуда. Ақылды қала технологияларының енгізілуі қала инфрақұрылымын, экологиясын және әлеуметтік саласын дамытуға бағытталған мемлекеттік бағдарламаларға толық сәйкестігін қамтамасыз етеді. Бұл ретте, сыртқы және ішкі тәуекелдерге әсер ететін факторларды алдын ала анықтап, оларды оңтайландыру үшін ақпараттық жүйелерді енгізу және деректерді жинақтау мен талдаудың заманауи тәсілдерін қолдану маңызды болып табылады.

Мемлекеттік басқару мен ақылды қала моделін дамыту стратегиялық жоспарлар мен мемлекеттік бағдарламаларды іске асыру арқылы Түркістан қаласында экологиялық, экономикалық және әлеуметтік тұрақтылықты қамтамасыз ету мүмкіндігі артады. Сонымен қатар, қалада жүргізілетін басқару реформалары мен жобалар мемлекеттік қызмет жүйесінің трансформациясына, сонымен қатар ресурстарды оңтайлы пайдалану мен әкімшілік қателіктерді минимизациялауға бағытталған.

**Диссертацияның теориялық маңыздылығы.** Теориялық маңыздылығы тұрақты даму жағдайындағы ақылды қала тұжырымдамасының әдістемелік және теориялық аспектілерін зерттеуді талап етеді. Түркістандағы ақылды қаланы мемлекеттік реттеу және дамыту жолдарын зерделеу жалпы ақылды қалаларды дамытуға бағытталған нақты тұжырымдамалық негізді қалыптастыруға көмектеседі. Бұл тақырып тұрақты дамудың үш тірегі –экономикалық, әлеуметтік және экологиялық аспектілердің үйлесімділігін қамтамасыз ете отырып, жаңа ғылыми білімдерді жетілдіруге ықпал етеді.

**Зерттеудің практикалық маңыздылығы:** Түркістан қаласында ақылды қала стратегияларын және тәжірибелерін зерттеу мен дамыту жұмыстары жүргізілуде. Бұл инновациялық тәсіл болып табылады, себебі бұрын бұл тақырыпта зерттеулер жүргізілмеген. Ақылды қалаларды мемлекеттік реттеу салыстырмалы түрде жаңа және зерттелмеген бағыт, сондықтан осы диссертациялық жұмыстың теориялық маңызы ақылды қала туралы қазіргі білімді кеңейту және қаланы басқаруда цифрлық технологияларды пайдаланудың әдістемелік негіздерін жетілдіру болып табылады. Зерттеу жұмысының практикалық маңызы мемлекеттік органдардың қызметінде келесі бағыттарда қолданылуы мүмкін:

* Ақылды қала стратегияларын жүзеге асыру үшін мемлекеттік басқару жүйесінде цифрлық технологияларды енгізудің жолдарын айқындау;
* Түркістан қаласында ақылды қала тұжырымдамасын енгізу бойынша қысқа мерзімді және ұзақ мерзімді бағдарламалар әзірлеу;
* Ақылды қала модельдерінің тиімділігін бағалау және оларды дамыту деңгейін зерттеу;
* Қалалық басқару саласында қызметшілерді оқыту, олардың біліктілігін және құзыреттерін арттыру;
* Мемлекеттік және жергілікті басқару жүйесінде ақылды қала жобаларын басқару бойынша білім беру бағдарламаларын әзірлеу.

Бұл зерттеу Түркістан қаласының бәсекеге қабілеттілігін арттыруға, инвесторлар мен халықаралық ұйымдар үшін қаланың тартымдылығын жоғарылатуға ықпал етеді. Сонымен қатар, диссертациялық жұмыстың мақсаттары мен міндеттерін орындау қала экономикасын, білім беру жүйесін, цифрлық экономиканы және өңірдің әлеуметтік-экономикалық әлеуетін жақсартуға жәрдемдеседі, сондай-ақ Түркістанда тұрақты қаланы дамытуға ықпал етеді. Түркістанда ақылды қаланы құру индикаторларын модельдеу мемлекеттік реттеудің дамуына әсері тұрғысынан маңызды болады.

Диссертацияның құрылымы зерттеудің мақсаттары мен міндеттеріне бағынады, ғылыми зерттеудің логикасына сәйкес келеді. Жұмыс кіріспеден, үш бөлімнен, қорытындыдан, пайдаланылған 176 дереккөздің тізімінен тұрады. Диссертациялық жұмыс көлемі 138 беттен тұрады, 30 сурет, 16 кесте, 2 қосымшадан тұрады.

**Зерттеу нәтижелерін апробациялау.** Диссертациялық зерттеудің түйінді ережелері 9 ғылыми басылымда жарияланған, оның ішінде Қазақстан Республикасы Ғылым және жоғары білім министрлігінің Ғылым және жоғары білім саласындағы сапаны қамтамасыз ету Комитеті ұсынған жетекші рецензияланатын журналдарда 5 мақала, Scopus дерекқорында индекстелетін шетелдік ғылыми басылымда 1 мақала жарияланған, практикалық конференциялардың ғылыми-зерттеу материалдарының жинақтарында 3 мақала.

1. Ақылды қала және тұрақты даму тұжырымдамалары шеңберінде қалаларды басқарудың тиімділігін арттыру (мысалы, Қазақстанның қалалары) – (Wseas-тің бизнес және экономика саласындағы операциялары журнал/SCOPUS) салымы – 60% құрайды.
2. Түркістан қаласында ақылды қала құру келешегі: мәселелерді жүйелеу және оларды шешу бағыттары, (ҚР ҒБМ Ғылым және жоғары білім саласындағы сапаны қамтамасыз ету комитеті / Л.Н. Гумилев атындағы Еуразия ұлттық университетінің хабаршысы) үлесі-50 % құрайды
3. Ақылды бастамаларының тұрақты дамуға әсері, (ҚР ҒБМ Ғылым және жоғары білім саласындағы сапаны қамтамасыз ету комитеті / Қазақ экономика, қаржы және халықаралық сауда университетінің жаршысы) үлесі-50 % құрайды
4. Ақылды қалаларды дамытудың негізгі критерилерін факторлық талдау негізінде анықтау, (ҚР ҒБМ Ғылым және жоғары білім саласындағы сапаны қамтамасыз ету комитеті / Қарағанды Университетініңхабаршысы) үлесі-60 % құрайды
5. «Ақылды үкімет» және «Ақылды қала» әлеуметтік зерттеулерге негізделген өзара байланысы, (ҚР ҒБМ Ғылым және жоғары білім саласындағы сапаны қамтамасыз ету комитеті / Л.Н. Гумилев атындағы Еуразия ұлттық университетінің хабаршысы) үлесі-50 % құрайды
6. Ақылды қала құрудың тұрғындардың тұрақты өмір сүру деңгейін жақсартуға әсері, (ҚР ҒБМ Ғылым және жоғары білім саласындағы сапаны қамтамасыз ету комитеті / Қазақстан Республикасы ұлттық ғылым академиясы хабаршысы) үлесі-60 % құрайды
7. Ақылды қаланы жетілдіру жолдары тұрақты даму негізінде Түркістан қаласы мысалында, («Тұрақты даму және цифрландыру контекстінде экономиканы, қаржы мен бухгалтерлік есепті жетілдірудің өзекті бағыттары мен жаңа мүмкіндіктері» // Халықаралық ғылыми-тәжірибелік конференция. ‒ Нұрсұлтан қаласы 2022ж.) үлесі – 45 % құрайды.
8. Тұрақты даму үшін ақылды қала үшін ақылды басқару, (13-Ші Халықаралық іс жүргізу ғылыми-практикалық конференция Оттава, Канада. 2022ж.) үлесі – 60 % құрайды.
9. Түркістанда «ақылды қала» үлгісіндегі туризмді дамыту, (Индустриалды экономика және менеджмент ғылыми-практикалық конференция конференцияны, Ташкент 2022ж.) үлесі – 50 % құрайды.